钦定古今图书集成/理学汇编/学行典/第245卷 > 张榜
## 钦定古今图书集成/理学汇编/学行典/第245卷 > 张榜

按《江宁府志》：“张榜，字宾王，一字肺山，句容人。早岁聪颖异人，书史过目成诵。每作诗艺，落笔如风雨，雄谈
雅谑，沁人心脾。中万历癸卯，登南闱第二人。榜初肄
业南雍，受知于大司成冯梦祯。梦祯高资夙望，于酬
对多阔略。南曹郎嫉其慢己，飞章劾之，遂移病去。榜
时在太学，举幡小教场，诸生会幡下者千馀人，榜独”
上疏，请“冠铁冠，伏斧锧，杀身以直先生。”已而得旨，许
留用，由是显名天下。上公车不第，生平功名事业，并
未究其用，人皆惜之。